Úradný vestník L 075 , 16/03/2002 S. 0065 - 0066



Rozhodnutie Komisie z 15. marca 2002, ktorým sa ustanovujú osobitné zdravotné kontroly pri zbere a spracovaní určitých lastúrnikov s hladinou amnesic shellfish poison (ASP) presahujúcou hodnoty stanovené smernicou Rady 91/492/EHS (oznámené pod číslom dokumentu C(2002) 1009) (Text s významom pre EHP) (2002/226/ES) KOMISIA EURÓPSKYCH SPOLOČENSTIEV, so zreteľom na Zmluvu o založení Európskeho spoločenstva, so zreteľom na smernicu Rady 91/492/EHS z 15. júla 1991 ustanovujúcu zdravotné podmienky pre produkciu a uvádzanie živých lastúrnikov na trh [1] v znení smernice 97/79/ES [2] a najmä na kapitolu V posledný odsek jej prílohy, keďže: (1) kapitola V bod 7a prílohy smernice 91/492/EHS ustanovuje, že celkový obsah amnesic shellfish poison (ASP) v jedlých častiach mäkkýšov (celé telo alebo ktorákoľvek časť samostatne) nesmie presiahnuť 20 mg/kg kyseliny domoovej (DA) pri použití metódy vysokotlakovej kvapalinovej chromatografie (HPLC); (2) vedecké práce vykonané na mäkkýšoch dvojchlopňových patriacich k druhu Pecten maximus a Pecten jacobaeus dokázali, že pri koncentrácii kyseliny domoovej dosahujúcej v celom tele hodnoty medzi 20 a 250 mg/kg je za určitých vyhradených podmienok koncentrácia kyseliny domoovej v m. adductor alebo gonádach určených na ľudskú spotrebu normálne pod hranicou 20 mg/kg; (3) na základe nedávnych vedeckých štúdií je možné ustanoviť len pre štádium zberu a len pre lastúrniky patriace k druhom uvedeným v úvodnej časti v odseku 2 hodnotu ASP v celom tele vyššiu ako je limit ustanovený smernicou 91/492/EHS; (4) je na príslušnom orgáne členského štátu, či povolí prevádzkarne vykonávajúce špeciálnu úpravu týchto lastúrnikov a vykoná kontrolu dostatočného uplatnenia postupov vlastných zdravotných kontrol ustanovených článkom 6 smernice Rady 91/493/EHS z 22. júla 1991 ustanovujúcej zdravotné podmienky pre produkciu a uvádzanie produktov rybolovu na trh [3], v znení smernice 97/79/ES; (5) ustanovenia tohto rozhodnutia by mali byť prehodnotené, pokiaľ vedecký dôkaz poukáže na potrebu zaviesť iné zdravotné kontroly alebo zmeniť parametre stanovené v záujme ochrany zdravia ľudí; (6) opatrenia podľa tohto rozhodnutia sú v súlade so stanoviskom Stáleho veterinárneho výboru, PRIJALA TOTO ROZHODNUTIE: Článok 1 1. Na rozdiel od bodu 7a kapitoly V prílohy k smernici 91/492/EHS, členské štáty môžu schváliť zber lastúrnikov patriacich k druhu Pecten maximus a Pecten jacobaeus, s koncentráciou kyseliny domoovej v celom tele presahujúcou 20 mg/kg, ale nižšou ako 250 mg/kg, ktoré spĺňajú požiadavky odseku 2. 2. Požiadavky, na ktoré sa odvoláva odsek 1, sú tieto: a) mäkkýše musia spĺňať podmienky zberu ustanovené v prílohe k tomuto rozhodnutiu; b) mäkkýše musia byť prepravované v kontajneroch alebo vo vozidlách, zapečatených pod dohľadom príslušného orgánu a priamo zasielané z produkčných oblastí do schválenej prevádzkarne, ktorá má povolenie vykonávať špeciálnu úpravu týchto mäkkýšov, ktorá zahŕňa odstránenie hepatopankreasu, mäkkých tkanív alebo ostatných kontaminovaných častí, ktoré nespĺňajú bod 2 prílohy. Príslušný orgán musí postúpiť zoznam osobitne schválených prevádzkarní Európskej komisii a členským štátom; c) mäkkýše musí sprevádzať registračný doklad, vydaný príslušným orgánom pre každú dávku, s uvedením požiadaviek podľa kapitoly II, bod 6 prílohy k smernici 91/492/EHS, ako aj anatomickej časti alebo častí, ktoré môžu byť spracované na ľudskú spotrebu. Trvalé povolenie prepravy udelené príslušným orgánom nie je prijateľné; d) po odstránení hepatopankreasu, mäkkých tkanív alebo ostatných kontaminovaných častí nesmie m. adductor a/alebo gonády určené na spotrebu ľuďmi obsahovať množstvo ASP stanovené metódou HPLC, ktoré prevyšuje 20 mg/kg kyseliny domoovej. Článok 2 1. Každá dávka finálneho produktu sa musí testovať v osobitne schválenej prevádzkarni. Pokiaľ vzorka, v zmysle prílohy, dosahuje viac ako 20 mg/kg kyseliny domoovej, celá dávka musí byť zničená pod kontrolou príslušného orgánu. 2. Hepatopankreas, mäkké tkanivá a ostatné toxické časti presahujúce hodnoty stanovené v bode 2 prílohy (vrátane finálneho produktu presahujúceho limit 20 mg/kg kyseliny domoovej) musia byť zničené pod kontrolou príslušného orgánu. 3. Príslušný orgán zabezpečí, aby sa vlastné zdravotné kontroly podľa článku 6 smernice 91/493/EHS uplatnili pri úprave uvedenej v článku 1 odseku 2 písmene b) tohto rozhodnutia. Výrobca informuje príslušný orgán o výsledkoch týkajúcich sa finálneho produktu, ktoré nie sú v súlade s kapitolou V bod 7a prílohy k smernici 91/492/EHS. Článok 3 Ustanovenia tohto rozhodnutia budú prehodnotené v zmysle dosiahnutého vedeckého pokroku. Článok 4 Toto rozhodnutie je adresované členským štátom. V Bruseli 15. marca 2002 Za Komisiu David Byrne Člen Komisie [1] Ú. v. ES L 268, 24.9.1991, s. 1. [2] Ú. v. ES L 24, 30.1.1998, s. 31. [3] Ú. v. ES L 268, 24.9.1991, s. 15. -------------------------------------------------- PRÍLOHA 1. Zber lastúrnikov z druhov Pecten maximus a Pecten jacobaeus nesmie byť povolený počas výskytu aktívnej toxickej epizódy ASP vo vodách produkčných oblastí, uvedených v kapitole VI, bode 2 prílohy k smernici 91/492/EHS. 2. Obmedzený režim zberu mäkkýšov s koncentráciou kyseliny domoovej v celom tele presahujúcou 20 mg/kg sa môže začať, ak dve po sebe nasledujúce analýzy vzoriek, odobraté v rozsahu jedného a najviac siedmich dní preukážu koncentráciu kyseliny domoovej v celom tele mäkkýša nižšiu ako 250 mg/kg a koncentráciu kyseliny domoovej v častiach určených na ľudskú spotrebu, analyzovaných samostatne, nižšiu ako 4,6 mg/kg. Analýzy celého tela sa uskutočnia s homogenátom z 10 mäkkýšov. Analýzy jedlých častí sa vykonajú s homogenátom z 10 samostatných častí. 3. O miestach odberu vzoriek rozhodne príslušný orgán tak, aby sa zabezpečilo, že produkt spĺňa parametre uvedené v bode 2. Keď sa povolí zber, frekvencia odberu vzoriek na analýzy kyseliny domoovej u mäkkýšov (celé telo samostatne, m. adductor a gonády samostatne) sa vykonáva minimálne raz do týždňa. Zber môže pokračovať, pokiaľ výsledky zodpovedajú podmienkam uvedeným v bode 2. --------------------------------------------------